ועדת החוץ והביטחון (זמנית), כנסת 22, פרוטוקול מספר 3, 2019-10-30 10:00

גבי אשכנזי: בוקר טוב לכולם, נפתח את ישיבת הוועדה, ברשותכם.

גבי אשכנזי: הדיון כרגע הוא דיון פתוח, אחרי כן נקיים דיון סגור על חלק שנדבר עליו בחלק הסגור.

גבי אשכנזי: יום רביעי בשבוע, 30 באוקטובר, השעה 10:10, אנחנו פותחים את ישיבתה של ועדת החוץ והביטחון.

גבי אשכנזי: אני רוצה לומר כמה דברים בפתיחה, לפני שניגש לעצם הדברים שעל סדר-היום.

גבי אשכנזי: בפגישה הקודמת דנו בכמות הוועדות, איזה ועדות, ומכיוון שאנחנו חיים בתקופה לא רגילה ועניין הזמניות גם לא ברור - האם זה יהיה עד זמן לפני בחירות ואם הוועדה תהיה פה בתקופה של בחירות היא עשויה להיות עד יוני - הגענו למסקנה שלפי הצורך והעניין נקים את הוועדות ובהתאם לצורך.

גבי אשכנזי: בפעם הקודמת – אני מזכיר לחברים – אישרנו שתי ועדות שכבר החלו לפעול: ועדת המשנה למודיעין ולשירותים וועדת המוכנות.

גבי אשכנזי: נקבעו יושבי-הראש וגם חברי הוועדה, ואמרנו במעמד הזה שנקים לפי הצורך ועדות נוספות.

גבי אשכנזי: אני מביא היום לוועדה בחלק הפתוח שתי ועדות נוספות, מייד אדבר עליהן.

גבי אשכנזי: אלא שבדרך קרה לנו עוד דבר, דבר טוב ליושב-ראש הוועדה לשעבר וחברנו, הוא התקדם ונעשה סגן שר הביטחון.

גבי אשכנזי: הדבר הזה גוזר שלוש משמעויות.

גבי אשכנזי: אחת, שהיא איננה להצבעה, מחליפו בוועדה – כזכור לכם, לסיעה, במקרה שלו הליכוד, יש מקום שמור מתוך המקומות שיש להם.

גבי אשכנזי: סיעת הליכוד החליטה לצרף לוועדת החוץ והביטחון את חבר הכנסת חיים כץ, אנחנו מברכים אותו.

גבי אשכנזי: אין צורך להצביע על זה על פי תקנון הכנסת, נמסרה הודעה במליאה, ובזה אני רק מודיע, מברך ומאחל לו בהצלחה, בטוח בשם כולנו.

גבי אשכנזי: הוא יצטרף לוועדות משנה, תכף גם נשמע.

גבי אשכנזי: זו המשמעות הראשונה.

גבי אשכנזי: המשמעות השנייה הנגזרת מיציאתו של דיכטר, הוא היה כזכור יושב-ראש ועדת חוץ וביטחון וחבר בוועדת המשנה למודיעין.

גבי אשכנזי: את שני הדברים האלה אני מביא לאישור כאן.

מירי פרנקל-שור: מוכנות.

גבי אשכנזי: מוכנות.

גבי אשכנזי: אני מציג את הדבר הראשון.

גבי אשכנזי: החלפתו של דיכטר בוועדת המשנה למודיעין.

גבי אשכנזי: כזכור, ועדת המשנה למודיעין מונה שישה חברים – אין צורך לחזור עליהם - אני היושב-ראש שלה, הוא היה אחד מהם.

גבי אשכנזי: ההחלטה וההמלצה שמובאת לוועדה היא להחליפו בחבר הכנסת גדעון סער.

קריאה: אפשר להצביע.

גבי אשכנזי: לא.

גבי אשכנזי: לפי התקנון אני חייב לפתוח את זה להתייחסות, זה דיון חופשי.

גבי אשכנזי: כל אחד, אם יש לו השגות, הערות, אי הסכמות או נושאים שהוא רוצה לברר, זה הזמן.

גבי אשכנזי: אם לא, אני מציע שנעלה את זה להצבעה, וההצבעה היא על החלפתו של חבר הכנסת אבי דיכטר בחבר הכנסת גדעון סער בוועדת המשנה למודיעין ושירותים חשאיים.

גבי אשכנזי: מי בעד?

גבי אשכנזי: מי נגד?

גבי אשכנזי: מי נמנע?

גבי אשכנזי: בעד – פה אחד ההצעה שחבר הכנסת גדעון סער יכהן בוועדת המשנה למודיעין ושירותים חשאיים במקום חבר הכנסת אבי דיכטר, נתקבלה.

גבי אשכנזי: פה אחד ההצעה התקבלה לכל צורך ועניין.

גבי אשכנזי: החל מרגע זה, גדעון, אתה חבר בוועדה ושיהיה בהצלחה.

גדעון סער: תודה.

גבי אשכנזי: העניין השני והאחרון שנובע מיציאתו של חבר הכנסת אבי דיכטר הוא יושב-ראש ועדת המוכנות.

גבי אשכנזי: בחלוקה הפנימית בינינו לבין הסיעות הסכמנו גם על חלוקת יושבי הראש, והיושב-ראש הזה שמור לסיעת הליכוד.

גבי אשכנזי: אנחנו שומרים על הסיכום הזה ומכבדים אותו, ולפיכך המקום שמור לליכוד.

גבי אשכנזי: הם דנו בכך, הפכו בכך, היו מספר הצעות ומספר מועמדים, ואתמול בערב הודיעו לי באופן פורמלי - אגב, על ידי האיש שנקבע על ידם כמרכז את הפעילות מטעמם בוועדה, חבר הכנסת יואב קיש - נודע לי והם כתבו לי שיואב קיש יחליף את אבי דיכטר בוועדה למוכנות.

גבי אשכנזי: אני מביא להצבעה את החלפתו של היושב-ראש הקודם, חבר הכנסת אבי דכטר, בחבר הכנסת יואב קיש, שלצורך העניין גם יצטרף לוועדת המוכנות כי הוא לא היה חבר בה, זאת אומרת ההחלפה תהיה אחד באחד.

גבי אשכנזי: האם לעניין הזה יש שאלות, הסתייגויות, הבהרות?

גבי אשכנזי: אם לא, מי בעד?

גבי אשכנזי: מי נגד?

גבי אשכנזי: מי נמנע?

גבי אשכנזי: בעד – פה אחד ההצעה שחבר הכנסת יואב קיש יכהן בוועדת המוכנות במקום חבר הכנסת אבי דיכטר, נתקבלה.

גבי אשכנזי: ההצעה התקבלה פה אחד.

גבי אשכנזי: אנחנו מאחלים לו כמובן בהצלחה.

גבי אשכנזי: עכשיו לעניין הוועדות.

גבי אשכנזי: שתי הוועדות שאנחנו רוצים להקים על פי הצורך, כמו שזה נראה לנו, הן ועדת המשנה למוכנות העורף וועדת המשנה למדיניות חוץ והסברה.

גבי אשכנזי: יש נושאים על הפרק שכבר חברים פה בוועדה שאלו אותי האם צריך לדון בהם, לא לדון בהם.

גבי אשכנזי: מאופי הדברים, חלק מהנושאים באמת צריכים להיות בוועדות המשנה, ולכן השתכנעתי שצריך לקיים את הוועדות האלה.

גבי אשכנזי: אם הכול יעבור כאן בהסכמה, אני יודע שחלק אפילו מתכננים פגישות ממש בטווח הקרוב.

גבי אשכנזי: הוועדה הראשונה היא ועדת מוכנות העורף.

גבי אשכנזי: מה שמונח לפניכם - אגב, אחרי שפנינו לכל חברי הוועדה במייל מי רוצה להצטרף לוועדה, ואנחנו יכולים להיות פה קצת יותר טולרנטיים מוועדות מצומצמות - מה שמונח לפניכם זה מי שענה ורצה להצטרף, זה ממש מהרגעים האחרונים.

גבי אשכנזי: מה שלא מופיע אצלכם כי זה עדכון מאתמול בערב לוועדת המשנה למוכנות העורף זה בקשתו של חבר הכנסת חיים כץ להצטרף לוועדה הזאת, אז אנא רשמו לפניכם.

גבי אשכנזי: אני מייד מקריא מה אני מביא להצבעה.

גבי אשכנזי: חבר הכנסת עמיר פרץ כיושב-ראש – הוא איננו כאן.

גבי אשכנזי: נפגשתי איתו, הוא הביע את נכונותו לעשות את זה.

גבי אשכנזי: כשישבתי בזמנו עם אבי דיכטר – אני אומר לכם די פתוח – זה גם נראה לנו דבר סביר.

גבי אשכנזי: חבר הכנסת עמיר פרץ מזוהה עם העורף, עסק בעורף, היה שר ביטחון, היה יושב-ראש ועדת העורף בעבר כחבר כנסת, ולכן אני חושב שנכון שהוא יעמוד בראש וזה גם מסתדר איכשהו עם החלוקה בינינו.

גבי אשכנזי: אני צירפתי את עצמי לוועדה, את חבר הכנסת – על פי בקשתו – ישראל אייכלר, חבר הכנסת האלוף במילואים יאיר גולן, חברת הכנסת האלופה במילואים אורנה ברביבאי, חבר הכנסת אלעזר שטרן, וחבר הכנסת חיים כץ.

גבי אשכנזי: אני חושב שיש פה אנשים עם רקע מתאים, באים גם מתוך המערכת וגם עסקו בזה בעבר.

גבי אשכנזי: אם לעניין הזה יש למי מחברי או חברות הכנסת שאלה, הבהרה, הצעה, השגה – זה הזמן לדון על זה, לפני שנעלה את זה להצבעה.

גבי אשכנזי: אם לא, אני מציע שנצביע על מה שמונח לפניכם – שוב, אני מעיר – בתוספת חבר הכנסת חיים כץ.

גבי אשכנזי: מי בעד?

גבי אשכנזי: מי נגד?

גבי אשכנזי: מי נמנע?

גבי אשכנזי: בעד – פה אחד

גבי אשכנזי: נאחל לוועדה בהצלחה, ההצעה אושרה.

גבי אשכנזי: הוועדה השנייה היא ועדת מדיניות חוץ והסברה.

גבי אשכנזי: גם כאן, נושא היו"ר – אנחנו שוחחנו על כך כבר קודם – חבר הכנסת גדעון סער מוצע לפניכם כיושב-ראש.

גבי אשכנזי: הוא גם הביע את נכונותו, הוא גם עסק בזה בעבר.

גבי אשכנזי: לוועדה הזאת נקטנו באותה שיטה, כשהפנינו לכל חברי הוועדה וחברות הוועדה הצעה להצטרף.

גבי אשכנזי: התוצאה שמונחת לפניכם זה אותם אנשים שביקשו להצטרף.

יואב קיש: כשאני דיברתי עם שרן השכל היא אמרה לי שהיא הייתה מעוניינת להיות חברה בוועדה הזאת, משום מה אני לא רואה אותה ברשימה.

שמואל לטקו: היא לא פנתה אלינו.

גבי אשכנזי: היא לא פנתה אלינו.

גבי אשכנזי: כל מי שמופיע כאן ענה למייל שנשלח פעמיים.

יואב קיש: אז אני מבקש להוסיף אותה לרשימה.

גבי אשכנזי: בסדר.

אלי אבידר: היא יכולה להחליף אותי כי אני לא פניתי.

גבי אשכנזי: אני יודע שאתה לא פנית.

גבי אשכנזי: אני הרשיתי לעצמי – מכיוון ששוחחנו בינינו בשעתו – כשהתכוונתי לעבור שם שם, הייתי מעיר את זה ממילא, אבל אתה צודק.

גבי אשכנזי: באופן עובדתי, אתה לא פנית, אני צירפתי אותך.

אלי אבידר: תכניס את שרן השכל במקומי.

גבי אשכנזי: בסדר.

גבי אשכנזי: מה שמוצע לפניכם להצבעה: חבר הכנסת גדעון סער – יושב-ראש, אני צירפתי את עצמי לוועדה, חבר הכנסת ישראל אייכלר, חברת הכנסת האלופה במילואים אורנה ברביבאי, חברת הכנסת שרן השכל במקום אלי אבידר – ככה צריך לרשום – חבר הכנסת אלוף במילואים אלעזר שטרן, חבר הכנסת אלוף במילואים יאיר גולן, וחבר הכנסת מיקי מכלוף זוהר.

גבי אשכנזי: האם יש הערות?

גבי אשכנזי: האם יש השגות, הבהרות, משהו שרוצים לומר?

גבי אשכנזי: אם לא, אני מעלה את זה להצבעה, בתיקון של החלפת חבר הכנסת ברשימה הנוכחית בחברת הכנסת שרן השכל.

גבי אשכנזי: מי בעד?

גבי אשכנזי: מי נגד?

גבי אשכנזי: מי נמנע?

גבי אשכנזי: בעד – פה אחד

גבי אשכנזי: גם פה אני שמח שההצעה התקבלה פה אחד.

גבי אשכנזי: תודה רבה.

גבי אשכנזי: אנחנו עושים הפסקה ועוברים לחלק החסוי של הוועדה.